钦定古今图书集成/历象汇编/岁功典/第051卷 > 《本草纲目》 > 端午日造诸药
## 钦定古今图书集成/历象汇编/岁功典/第051卷 > 《本草纲目》 > 端午日造诸药

五月五日午时有雨，急伐竹竿，中必有神水，沥取为
药，治心腹积聚及虫病。和獭肝为丸又饮之，清热化
痰，定惊安神。

重五日午时取井华水。宜造疟痢、疮疡、金疮百虫蛊
毒诸丹丸。

五日取车辙中水，或牛蹄中水，洗𤻤疡风，甚良。
“五日取东引桃枝，削为木针，如鸡子大，长五六寸，干
之为神鍼。”用时以绵纸三五层衬患处，将鍼醮麻油
点著吹灭，乘热鍼之，治心腹冷痛，风寒湿痹，附骨阴
疽。凡在筋骨隐痛者，鍼之，火气直达病所，甚效。
五月五日午时，取蚯蚓粪，以面和丸，如梧子大，朱砂
为衣。可截热疟，每服三丸，无根水下。忌生冷，即止。或
加菖蒲末、独头蒜。

月池子。蕲艾传有赞云：“产于山阳，采以端午。治病灸
疾，功非小补。”宗懔《荆楚岁时记》云：“五月五日鸡未鸣
时，采艾似人形者，揽而取之，收以灸病，甚验。是日采
艾为人悬于户上，可禳毒气。其茎干之，染麻油引火
点灸炷滋润，灸疮至愈不痛。亦可代著筮，及作烛心。
五月五日采一百种草，阴干烧灰，和石灰为团，煆研”
傅金疮，止血，亦傅犬咬。又烧灰和井华水作团，锻白
以酽醋和作饼，腋下夹之，干即易，当抽尽，一身痛闷，
疮出即止。以小便洗之，不过三度愈。按《千金方》：“治洞
注下痢。以五月五日百草灰，吹入下部。”又治瘰𤻤已破，五月五日采一切杂草，煮汁洗之。

五月五日取井中倒生草，烧研水服，勿令知，即恶酒，
不饮即饮，亦可不醉也。

诸疟久疟：用三姓人家寒食面各一合，五月五日午
时采青蒿，擂自然汁，和丸绿豆大，临发日早无根水
下一丸。一方加炒黄丹少许。〈德生堂方〉

金疮痈肿及竹木签刺等毒：用“糯米三升，于端午前
四十九日，以冷水浸之，一日两换水，轻淘转，勿令搅
碎，至端午日取出阴干，绢袋盛，挂通风处。每用旋取
炒黑为末，冷水调如膏药，随疮大小，裹定疮口，外以
布包定，勿动，直候疮瘥。”

端午日取独蒜煨熟，入矾红等分，𢭏丸芡子大。寒热
疟疾，每白汤嚼下一丸。

端午日以独蒜十个，黄丹二钱。𢭏丸梧子大。每服九
丸。长流水下。甚妙。

寒湿气痛，“端午日收，独蒜同辰粉𢭏涂之。”

五月五日釆繁缕暴干，烧作屑，疗杂疮有效。即鹅儿
肠草也。

“五月五日鸡肠草作灰，和盐，疗一切疮及风丹遍身
痒痛。”亦可捣封，日五六易之。

五月五日收苋菜和马齿苋为细末，等分，与妊娠人
常服，令易产也。

五月五日掐黄瓜入瓶内，封挂檐下，汤火伤灼，取水
刷之良。

五月五日午时，取桃仁一百枚，去皮尖，乳钵内研成
膏，不得犯生水，入黄丹三钱，丸梧子大，每服三丸，疟
疾发日，面北温酒吞下。合药忌鸡犬、妇人见。